ΓΡΑΠΤΗ ΕΡΩΤΗΣΗ E-1820/96 υποβολή: Nel van Dijk (V) προς την Επιτροπή (5 Iουλίου 1996)

Θέμα: Κατασκευή του αυτοκινητόδρομου Α51 διαμέσου ενός οικότοπου

Η Γαλλική κυβέρνηση έχει ξεκινήσει τα έργα για την κατασκευή αυτοκινητοδρόμου από τη Grenoble στο Sisteron (A51). Το σημαντικότερο επιχείρημα για την κατασκευή αυτού του αυτοκινητόδρομου είναι ότι μέσω αυτού μπορεί να υπάρξει αποσυμφόρηση της κυκλοφορίας στον αυτοκινητόδρομο du Soleil (Λυών-Μασσαλία) κυρίως κατά την θερινή περίοδο. Παρόλα αυτά υπάρχει αβεβαιότητα για το τι θα γίνει στο μεγαλύτερο τμήμα της διαδρομής. Ούτως ή άλλως η διαδρομή περνάει μέσω από έναν εξαιρετικά ευαίσθητο οικοτοπο (Le Triθves) και επιπλέον η δομή του εδάφους θέτει περαιτέρω προβλήματα στα έργα. Άρα θα φαινόταν πιο λογικό να μην κατασκευαστεί το δεύτερο τμήμα της διαδρομής. Αλλά, τώρα που έχει ήδη κατασκευαστεί το πρώτο τμήμα, είναι σχεδόν αδύνατο να ακυρωθεί η κατασκευή του δεύτερου τμήματος.

Εξάλλου, απ' ότι φαίνεται, υπήρξαν ατασθαλίες σε ό,τι αφορά την περιβαλλοντική μελέτη. Αυτή αναφέρεται προφανώς σε κάποια τελείως διαφορετική περιοχή. Έτσι για παράδειγμα, γίνεται αναφορά στον κάστορα, παρότι στην εν λόγω περιοχή δεν απαντάται αυτό το είδος.

1. Συμμερίζεται η Επιτροπή την άποψή μου ότι το επιχείρημα της αποσυμφόρησης του αυτοκινητόδρομου du Soleil (Α7) δεν ισχύει, καθώς αυτός ο αυτοκινητόδρομος έχει ήδη διευρυνθεί στο διπλάσιο;

2. Συμμερίζεται η Επιτροπή την άποψή μου ότι η αποσυμφόρηση του αυτοκινητόδρομου du Soleil μπορεί να επιτευχθεί καλύτερα με τη βελτίωση των σιδηροδρομικών συνδέσεων και με την μείωση των οδικών μεταφορών ώστε να προωθηθούν οι σιδηροδρομικές μεταφορές;

3. Συμφωνεί η Επιτροπή μαζί μου ότι η περιβαλλοντική μελέτη δεν καλύπτει τις προϋποθέσεις της οδηγίας 85/337/ΕΟΚ ((PB L 175 της 5.7.1985, σελ. 40. )), καθώς και το περιεχόμενό της φαίνεται να αναφέρεται σε άλλη περιοχή;

4. Η Επιτροπή θεωρεί αποδεκτό το γεγονός ότι ξεκίνησαν τα έργα κατασκευής του πρώτου τμήματος, ενώ δεν είχε προηγηθεί ούτε ο ορισμός της διαδρομής ούτε η περιβαλλοντική μελέτη του δεύτερου τμήματος;

5. Τι πρόκειται να κάνει η Επιτροπή;

Απάντηση της κας Bjerregaard εξ ονόματος της Επιτροπής (18 Σεπτεμβρίου 1996)

1. Σύμφωνα με τις πληροφορίες που διεβίβασαν στην Επιτροπή οι γαλλικές αρχές, η διεύρυνση στο διπλάσιο του αυτοκινητοδρόμου Α-7 μέχρι στιγμής ούτε έχει προγραμματισθεί, ούτε μελετηθεί. Ο Α-51, όμως, συμπεριλαμβάνεται στον κατάλογο των κοινοτικών διευρωπαϊκών δικτύων μεταφορών (οδικό τμήμα) με πρόταση της γαλλικής κυβέρνησης, η οποία τον θεωρεί ως βασική σύνδεση στον εναλλακτικό άξονα Βορρά-Νότου (Dijon - Dτle - Bourg-en-Bresse - Grenoble - Sistιron - Aix-en-Provence), που θα επιτρέπει στα οχήματα που κατευθύνονται προς τη Νίκαια και την Ιταλία να επανέλθουν στον αυτοκινητόδρομο Α-8, παρακάμπτοντας την κυκλοφοριακή συμφόρηση στο Aix-en-Provence.

2. Η γαλλική κυβέρνηση έχει αναφέρει την πρόθεσή της να κατασκευάσει μια νέα σιδηροδρομική γραμμή μεταξύ Valence και Μασσαλίας (TGV Μεσογείου) κατά τα προσεχή έτη. Αυτή η σχεδιαζόμενη γραμμή υψηλής ταχύτητας αποτελεί μέρος των κοινοτικών σχεδίων για το διευρωπαϊκό δίκτυο μεταφορών (σιδηροδρομικό τμήμα). Η δήλωση κοινής ωφελείας δημοσιεύθηκε στη γαλλική επίσημη εφημερίδα της 2ας Ιουνίου 1994 και ήδη έχουν αρχίσει οι εργασίες. Προβλέπεται, μακροπρόθεσμα, μέρος της κυκλοφορίας (τόσο εμπορευμάτων, όσο και επιβατών) να μπορέσει να διοχετευθεί από τους δρόμους στους σιδηροδρόμους.

3 και 4. Σύμφωνα με την οδηγία 85/337/ΕΟΚ του Συμβουλίου για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον, δεν δύναται να επιτραπεί η κατασκευή αυτοκινητοδρόμων πριν διεξαχθεί προτέρα εκτίμηση οιωνδήποτε σημαντικών επιπτώσεων που ενδέχεται να έχουν τα εν λόγω έργα στο περιβάλλον. Η εκτίμηση αυτή πρέπει να διεξάγεται βάσει καταλλήλων πληροφοριών που παρέχει ο κύριος του έργου και, εν ανάγκη, συμπληρώνονται από τις αρχές και το κοινό που υφίσταται τις επιπτώσεις του έργου.

Πρέπει, ωστόσο, να σημειωθεί ότι η οδηγία 85/337/ΕΟΚ είναι μια διαδικαστική οδηγία και δεν καθιστά δυνατό να εκτιμηθεί ούτε η καταλληλότητα ενός έργου, ούτε η αιτιολόγηση της αποφάσεως για χορήγηση αδείας. Οι διατάξεις της επιτρέπουν να απαιτείται πριν από οιαδήποτε απόφαση για χορήγηση αδείας να προηγείται κατάλληλη εκτίμηση των σημαντικών επιπτώσεων ενός έργου στο περιβάλλον, καθώς και δημοσκόπηση.

Η Επιτροπή έχει ενημερωθεί για τα προβλήματα που αναφέρει το Αξιότιμο Μέλος, ως μέρος των καταγγελιών που της υπεβλήθησαν πρόσφατα όσον αφορά την παράλειψη συμμόρφωσης προς την οδηγία 85/337/ΕΟΚ. Εν μέρει, αφορά τη διαδρομή που ακολουθεί το τμήμα Grenoble - Col de Fau του αυτοκινητοδρόμου Α-51.

5. Η Επιτροπή διενεργεί επί του παρόντος λεπτομερή εξέταση των εγγράφων που υπεβλήθησαν προς υποστήριξη της καταγγελίας, πριν έλθει σε επαφή με τις γαλλικές αρχές προκειμένου να διατυπώσουν τα σχόλιά τους επί των παραπόνων που εξέθεσαν οι καταγγέλοντες.